Diari Oficial de la Generalitat Valenciana


Sumari del DOGV 4737, del 22-04-2004 (2004/3805)

ORDE de 1 d'abril de 2004, del conseller d'Infrastructures i Transport, per la qual es convoquen ajudes per al disseny i la implementació d'aplicacions o plataformes de teletreball i comerç electrònic en l'entorn rural de la Comunitat Valenciana, dins del marc del Programa d'Accions Innovadores de la Comunitat Valenciana 2002-2004 (PAICV).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4737

Data del DOGV
:   22-04-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/3805


Data del document
:   01-04-2004

Organisme emissor
:   Conselleria d'Infraestructures i Transport

Tipus de document
:   Ordre

Correcció d'errades

Anàlisi jurídica

 Descriptors 

:   * treball a distància
    * informàtica aplicada
    * desenvolupament rural
    * suport econòmic
    * telemàtica
    * venda a distància
    * transferència de tecnologia
    * programa d'actuació
    * promoció del comerç

ORDE de 1 d'abril de 2004, del conseller d'Infrastructures i Transport, per la qual es convoquen ajudes per al disseny i la implementació d'aplicacions o plataformes de teletreball i comerç electrònic en l'entorn rural de la Comunitat Valenciana, dins del marc del Programa d'Accions Innovadores de la Comunitat Valenciana 2002-2004 (PAICV). [2004/E3805]
  
La societat de la informació i del coneixement es caracteritza substantivament per la introducció i l'ús generalitzat i normal de les modernes tecnologies de la informació i la comunicació en les nostres organitzacions i entre els ciutadans. Són, precisament, les dites ferramentes i els instruments tecnològics els que faciliten i afavorixen majors i millors intercanvis de tota classe entre els individus i entre els grups en què s'integren. Per això, fomentar proactivament des de les institucions públiques l'accés general, sostingut, equitatiu i sense exclusions, de tots els nostres ciutadans als avantatges i les oportunitats que oferix la societat de la informació i del coneixement, constituïx, més que una opció discrecional de l'acció pública, un imperatiu ètic en pro de garantir la plasmació pràctica dels principis d'igualtat i de solidaritat tecnològiques, i, per tant, el progrés de les societats.
  
En este sentit, el Govern Valencià va aprovar el 22 de desembre de 2000, el 2n. Pla de Modernització de la Comunitat Valenciana, moderniza.com, que s'inclou en este un conjunt d'iniciatives que potenciaran la immersió tecnològica del nostre teixit productiu, de les nostres empreses i de les organitzacions que els servixen de suport, de cara a aconseguir majors cotes o nivells de competitivitat i d'un desenrotllament sostenible i amable amb l'entorn. Així mateix, alguns dels projectes del 2n. Pla de Modernització de la Comunitat Valenciana, moderniza.com, per la naturalesa, el contingut o l'objecte, despleguen efectes dins del camp d'actuació del Pla Valencià d'Investigació, Desenrotllament i Innovació (PVIDI 2001-2006), i s'integren en este a través del denominat Programa de la Societat de la Informació i del Coneixement.
  
Precisament, és dins d'eixe marc on se situa la sol·licitud formulada des de la Direcció General de Telecomunicacions i Modernització de la sotssecretaria de l'Oficina de Ciència i Tecnologia de la Presidència, de la Generalitat Valenciana, a la Comissió de les Comunitats Europees per a obtenir fons estructurals destinats a la realització d'actuacions en matèria de societat de la informació en l'entorn rural valencià.
  
Es tracta d'implementar iniciatives de caràcter innovador que aprofundisquen en la consolidació de la societat de la informació i del coneixement en el món rural, i, singularment, la utilització de les tecnologies de la informació i comunicacions a fi d'incrementar la comercialització i l'accés al mercat dels productes i dels servicis d'este entorn i la creació i la consolidació de noves ocupacions que no requerisquen la presència física dels treballadors en les empreses i que permeten conjugar la qualitat de vida dels pobles (tranquil·litat i naturalesa) sense renunciar als avantatges de la vida moderna i sense perdre contacte amb els elements de futur de la societat actual.
  
Per mitjà de la Decisió d'11 de març de 2002, la Comissió de les Comunitats Europees va aprovar les ajudes del Fons Europeu de Desenrotllament Regional (FEDER) al Programa Regional Valencià d'Accions Innovadores (HFA 3132 ES 16 O PP 112), la qual cosa va donar lloc a la firma, el 18 d'abril de 2002, del conveni de finançament entre la Comissió i la Direcció General de Telecomunicacions i Modernització, per al desenrotllament i l'execució del denominat Programa d'Accions Innovadores de la Comunitat Valenciana (PAICV) 2002-2004, i s'atribuïx, així mateix, la gestió del programa al mencionat centre directiu (actualment Direcció General de Telecomunicacions i Investigació).
  
Les accions dos i tres, del Programa d'Accions Innovadores de la Comunitat Valenciana, PAICV, perseguixen com a objectiu la promoció i la millora del teletreball i del comerç electrònic, respectivament, en l'entorn rural de la Comunitat Valenciana, i s'instrumenta la seua realització a través de la convocatòria d'ajudes per a projectes de disseny i implementació d'aplicacions o plataformes per a les dos activitats citades.
  
Així doncs, en virtut de tot el que s'ha exposat i de les facultats que m'atorga l'article 35, de la Llei 5/1983, de 30 de desembre, de Govern Valencià, i a proposta de la Direcció General de Telecomunicacions i Investigació,
  
Ordene
  
Primer. Objecte
  
L'objecte de la present orde és convocar ajudes per al disseny i la implementació d'aplicacions o plataformes de teletreball i de comerç electrònic, respectivament, en l'entorn rural de la Comunitat Valenciana, d'acord amb els programes que s'arrepleguen en l'annex I i dins del marc normatiu següent:
  
a) El Programa d'Accions Innovadores de la Comunitat Valenciana 2002-2004 (PAICV), singularment, les accions dos i tres; el 2n. Pla de Modernització de la Comunitat Valenciana, moderniza.com; i el Programa de la Societat de la Informació i del Coneixement, del Pla Valencià d'Investigació, Desenrotllament i Innovació 2001-2006 (PVIDI 2001-2006).
  
b) La Decisió d'11 de març de 2002 (MKX 3384 ES 16 O PP 112), de la Comissió de les Comunitats Europees, que aprova el règim de les ajudes del Fons Europeu de Desenrotllament Regional (FEDER) que es destinaran al Programa d'Accions Innovadores de la Comunitat Valenciana, PAICV.
  
c) El Text Refós de la Llei d'Hisenda Pública de la Generalitat Valenciana, aprovat per Decret Legislatiu, de 26 de juny de 1991 (DOGV, núm. 1.588, de 17 de juliol).
  
Segon. Marc pressupostari
  
1. Les ajudes econòmiques regulades en esta convocatòria es concediran a càrrec dels pressupostos de la Generalitat Valenciana de 2004, dins del programa pressupostari 51.55.828.36.9, de conformitat amb l'aplicació econòmica i la línia de subvenció corresponent que allí es determine.
  
2. L'import global de dites ajudes és de 440.000 euros, 352.000 dels quals són finançats pel Fons Europeu de Desenrotllament Regional (FEDER), la resta correspon a l'aportació condicionada de la Generalitat Valenciana.
  
Tercer. Beneficiaris de les ajudes
  
1. Podran acollir-se a les ajudes regulades en esta orde els projectes presentats per organismes intermedis amb seu social, delegació o establiment de producció a la Comunitat Valenciana, en els termes i amb els requisits que s'establixen per a cada programa en l'annex I de la present orde. Els projectes objecte d'ajuda hauran d'executar-se durant 2004.
  
Es consideraran organismes intermedis:
  
a) Les organitzacions públiques, semipúbliques o privades, sense ànim de lucre, amb personalitat jurídica pròpia, que de forma habitual presten servicis de suport de caràcter empresarial a les petites i mitjanes empreses o d'estimulació de les comunitats o col·lectius de cara al desenrotllament econòmic i social, local i/o comarcal.
  
b) Les entitats amb participació majoritària de capital públic que presten de forma habitual servicis de caràcter empresarial a les petites i mitjanes empreses quan promoguen projectes que s'ajusten als programes arreplegats en l'annex I d'esta orde i no perseguisquen en els dits projectes l'obtenció de beneficis.
  
2. La condició per a ser beneficiari de les presents ajudes haurà de mantindre's durant tot el període de desenrotllament del projecte subvencionat i fins al pagament íntegre de la subvenció.
  
Quart. Despeses subvencionables
  
1. Les despeses subvencionables són les següents:
  
a) Les inversions immaterials en aplicacions informàtiques per a la integració i la connexió a ferramentes programari destinades específicament a cobrir les actuacions incloses dins del contingut del programa. També seran subvencionables els equips adquirits exprofés per al projecte, si són necessaris, així com les adaptacions d'equips o programes per al mateix fi.
  
b) Les despeses de personal, viatges, comunicacions, publicitat i difusió derivats de la implantació del projecte.
  
No es consideren subvencionables en cap cas els servicis rutinaris prestats a les petites i mitjanes empreses o relacionats amb les despeses d'explotació normals de les empreses.
  
2. S'entén per inversió en actius immaterials, tota inversió en transferència de tecnologia per mitjà de l'adquisició de drets de patents, llicències, know how o coneixements tècnics no patentats.
  
3. Es considerarà subvencionable l'IVA suportat quan supose un cost real per al beneficiari. En el cas de beneficiaris subjectes a la regla de prorrata, este cost es calcularà sobre la base de la prorrata definitiva de l'últim exercici finalitzat abans de la concessió de la subvenció, i serà responsabilitat de l'organisme intermedi incloure el resultat final en el compliment de les seues obligacions fiscals.
  
Cinqué. Compatibilitat de les ajudes
  
Les ajudes concedides en virtut de la present orde seran compatibles amb altres concedides als mateixos projectes i per a esta o distinta finalitat, qualsevol que siga la seua naturalesa i l'administració o entitat que les concedisca, sense que en cap cas l'import total de les ajudes concedides puga superar el cost del projecte subvencionat.
  
Sisé. Documentació que han de presentar els sol·licitants
  
1. Els sol·licitants hauran de presentar la documentació següent:
  
a) Sol·licitud d'ajuda normalitzada, segons el model que figura com a annex III de la present orde.
  
b) Fotocòpies compulsades del CIF de l'entitat i del DNI del firmant de la sol·licitud.
  
c) Fotocòpia compulsada de l'últim rebut de l'Impost sobre Activitats Econòmiques (IAE), o, per al cas d'inici d'activitat, l'alta en este.
  
d) Fotocòpia compulsada del poder de representació suficient, o document equivalent segons les prescripcions legals, del firmant de la sol·licitud.
  
e) Fotocòpia compulsada de l'escriptura pública actualitzada o document de constitució de l'entitat sol·licitant i estatuts vigents.
  
f) Declaració original del sol·licitant que indique l'existència o l'absència d'altres sol·licituds d'ajudes sobre el mateix projecte, d'acord amb l'annex IV.
  
g) Memòria tècnica explicativa del projecte en funció del programa a què se sol·liciten les ajudes, de conformitat amb el model consignat en l'annex V.
  
h) Pressupost assignat al projecte, d'acord amb l'annex VI.
  
i) Fitxa de manteniment de tercers, segons s'arreplega en l'annex VII.
  
No serà necessari presentar aportar la documentació relacionada en les lletres b), c), d) i e), quan ja estiga en poder de qualsevol òrgan de l'administració actuant, sempre que es faça constar la data i l'òrgan o dependència en què van ser presentats o si és procedent emesos, que es mantinga vigent i no hagen transcorregut més de cinc anys des de l'acabament del procediment a què corresponguen.
  
2. Les versions electròniques dels annexos per al seu ompliment estaran a la disposició dels interessats en l'apartat de la guia-procediments del portal de la Generalitat Valenciana (http://www.gva.es/prop). També figuraran en novetats d'eixa mateixa pàgina durant els primers cinc dies des de la publicació de la present orde.
  
Seté. Contingut obligatori dels projectes
  
1. Els projectes hauran d'incloure, a més, la prestació de servicis o entrega de béns valorables a un conjunt determinat o determinable de participants en la formulació, l'execució o el finançament.
  
2. L'organisme intermedi serà considerat com a sol·licitant i beneficiari directe de l'ajuda, es responsabilitza a tots els efectes de la realització del projecte davant de la Generalitat Valenciana, canalitza la relació amb els participants i presenta la documentació justificativa de l'execució. Els organismes intermedis s'asseguraran de la veracitat de les dades declarades en la memòria tècnica pels participants en el projecte que presenten aquells.
  
3. El projecte podrà contindre una part genèrica assumida per l'organisme intermedi, destinada a detectar les necessitats de l'entorn, així com a l'estudi i la difusió de tècniques i coneixements. A més, haurà d'incloure una part específica, referida a les prestacions que revertisquen directament en els participants.
  
Huité. Lloc de presentació de sol·licituds i termini
  
1. Les sol·licituds i la documentació annexa podran presentar-se en qualsevol de les formes previstes en l'article 38.4, de la Llei 30/1992, de Règim Jurídic de les Administracions Públiques i del Procediment Administratiu Comú.
  
En el cas que s'optara per presentar la sol·licitud en una oficina de Correus, haurà de fer-se en sobre obert perquè la instància siga datada i segellada pel funcionari de Correus abans de ser certificada.
  
2. El termini de presentació de sol·licituds serà de quinze dies naturals comptadors des de la publicació de la present orde.
  
Nové. Pluralitat de projectes
  
Cada entitat formularà tantes sol·licituds com projectes presente a esta convocatòria, sense que se n'admeta més d'un per programa i sol·licitant. En el cas que un sol·licitant presentara diversos projectes al mateix programa, es valorarà només el de major import subvencionable.
  
Deu. Criteris d'avaluació dels projectes
  
1. Les ofertes presentades podran aconseguir una valoració total de 100 punts, segons la puntuació assignada en cadascun dels criteris, agrupats en criteris generals i específics.
  
2. Els criteris generals, que aconseguiran fins a una puntuació total de 40 punts, són els següents (amb la puntuació màxima associada a cadascun d'estos):
  
a) El caràcter innovador des del punt de vista conceptual i tecnològic (fins a 8 punts).
  
b) Solució tècnica proposada i nivell de detall en la definició del projecte. Es valorarà especialment que el projecte cree la ferramenta en solucions ja desenrotllades i sostenibles (fins a 8 punts).
  
c) La viabilitat tecnicoeconòmica del projecte (fins a 8 punts).
  
d) El fet que el projecte siga complet, és a dir, que encara que ampliable i millorable en el futur, siga ja totalment suficient per a la seua aplicació (fins a 8 punts).
  
e) La sostenibilitat del projecte en el futur, que s'entén com a tal l'acreditació suficient que la iniciativa funcionarà normalment en el futur una vegada esgotada la subvenció rebuda, amb les degudes actualitzacions i manteniments que requerisca (fins a 8 punts).
  
3. La puntuació que s'assigne a cadascun dels projectes s'obtindrà a partir de la suma dels punts que s'hagen atorgat per aplicació dels criteris generals del present article i dels específics arreplegats per a cadascun dels programes de l'annex I d'esta orde.
  
Onze. Criteris d'assignació de les ajudes
  
1. Podran rebre ajuda els projectes que obtinguen una valoració total igual o superior a 60 punts, sempre que la puntuació assignada per a cada grup de criteris, generals i específics, siga igual o superior al 60% de la puntuació màxima assignada a cadascun d'estos.
  
2. Les ajudes podran arribar al 80% de les despeses subvencionables, en funció del resultat de l'avaluació, i s'assignaran als projectes segons l'orde de major a menor puntuació obtinguda en la baremació, fins a esgotar el pressupost destinat al programa corresponent. El possible romanent en algun programa, per absència o esgotament de projectes subvencionables, s'incorporarà a l'altre.
  
Dotze. Tramitació i resolució de la convocatòria
  
1. La instrucció i l'ordenació del procediment, l'admissió i la valoració de les sol·licituds, així com l'emissió de la proposta de concessió de les ajudes de la present convocatòria, correspondrà a una comissió avaluadora, integrada per les persones següents:
  
- El director general de Telecomunicacions i Investigació, que exercirà les funcions de president.
  
- El cap de l'Àrea d'Infrastructures de Telecomunicació, de la Direcció General de Telecomunicacions i Investigació, com a vocal.
  
- Un tècnic de la Direcció General de Telecomunicacions i Investigació, designat pel seu titular, que exercirà les funcions de vocal secretari de la comissió.
  
La comissió avaluadora ajustarà el seu funcionament a les normes contingudes en els articles del 22 al 27, de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.
  
A fi de facilitar la valoració de les sol·licituds presentades, la comissió avaluadora podrà demanar dels sol·licitants la informació addicional que considere necessària.
  
2. El conseller d'Infrastructures i Transport, en el termini de tres mesos comptador des de l'endemà de publicació de la present orde dictarà resolució i notificarà l'adjudicació de les ajudes de la present convocatòria, fixarà expressament la quantia individual que corresponga a cada beneficiari i incorporarà, si és procedent, les obligacions i les condicions a què haja de subjectar-se este. La resolució expressarà, així mateix, els projectes que hagen sigut exclosos per no ajustar-se a les bases de la present convocatòria.
  
En el cas que, havent transcorregut el termini per a resoldre, no s'haguera dictat cap resolució, les sol·licituds presentades es consideraran desestimades.
  
3. La resolució d'adjudicació posarà fi a la via administrativa i serà publicada en el Diari Oficial de la Generalitat Valenciana a tots els efectes.
  
Tretze. Obligacions dels beneficiaris. Liquidació de les ajudes
  
Seran obligacions dels beneficiaris:
  
a) Executar el projecte objecte de la subvenció i justificar la seua realització, de conformitat amb el que establix la seua memòria tècnica, així com en la present orde i en la resolució d'adjudicació.
  
b) Respondre de la veracitat dels documents aportats.
  
c) Acreditar en el moment de l'atorgament de les ajudes i prèviament al cobrament d'estes, que es troben al corrent en les seues obligacions tributàries i davant de la Seguretat Social, de conformitat amb l'article 47.7, del Decret Legislatiu, de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
  
d) Sotmetre's a les actuacions de comprovació i verificació de l'activitat subvencionada efectuades per la Direcció General de Telecomunicacions i Investigació, per òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.
  
e) Comunicar a la comissió avaluadora de les presents ajudes la sol·licitud o l'obtenció d'altres ajudes per a la mateixa finalitat procedents de qualssevol altres administracions o ens públics, i s'indica el percentatge i quantia de l'ajuda, així com el període temporal a què es referisca.
  
f) Actualitzar la documentació presentada que haguera tingut alguna modificació.
  
g) Mantindre durant un mínim de cinc anys les inversions subvencionades.
  
h) Adoptar quantes mesures d'informació i publicitat s'establixen en la present orde i en la normativa europea respecte a les activitats en què intervinguen els Fons Estructurals o altres fons.
  
i) Qualssevol altres obligacions que els impose la normativa vigent.
  
Catorze. Justificació i pagament
  
1. El beneficiari de la subvenció queda obligat a justificar-la davant de la Direcció General de Telecomunicacions i Investigació, amb caràcter general, abans del 30 de juny de 2004, per a això haurà de presentar, en els termes dels programes indicats en l'annex I d'esta orde, la documentació següent:
  
a) Relació detallada original dels documents que presenta per a justificar l'ajuda concedida, amb la firma del secretari de l'organisme intermedi i el vistiplau del seu president.
  
b) Factures originals o còpies degudament confrontades i compulsades, corresponents al programa subvencionat i que cobrisquen l'import total de l'ajuda concedida. Estes factures hauran de complir amb els requisits establits per la normativa vigent.
  
c) Els certificats a què es referixen els programes de l'annex I d'esta orde, acreditatives de despeses i inversions subvencionables, dels participants i sectors a què pertanguen. Estos certificats hauran de ser originals i anar firmats pel secretari de l'organisme intermedi, amb el vistiplau del seu president, i hauran de complir, igualment, la resta de requisits prevists per la legislació aplicable.
  
Així mateix, hauran de facilitar qualsevol informació o comprovació relativa al fi de la subvenció que li puga requerir la Direcció General de Telecomunicacions i Investigació.
  
2. Comprovada la conformitat la documentació de justificació de la inversió o la despesa objecte de l'ajuda concedida, es procedirà al pagament d'esta als organismes intermedis.
  
Quinze. Incidències
  
1. L'alteració d'alguna de les característiques del projecte aprovat, l'incompliment de qualsevol de les circumstàncies que van donar lloc a l'atorgament de l'ajuda, o de condicions, obligacions, requisits i terminis establits en esta orde o en la resolució d'adjudicació, la inexecució parcial de la inversió, la falta de justificació de les despeses efectivament realitzades o de la realització del projecte, i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a una resolució de minoració de la subvenció concedida o, fins i tot, de revocació, en funció de l'incompliment o alteració concurrent.
  
L'incompliment o l'alteració per qualsevol dels participants inclosos en el projecte, de les condicions imposades, podrà, igualment, motivar una resolució de minoració o revocació de la subvenció concedida, en els termes del paràgraf anterior.
  
2. En els supòsits de reintegrament de quantitats percebudes pel beneficiari, s'exigirà l'interés de demora des del moment del pagament de la subvenció.
  
3. El conseller d'Infrastructures i Transport resoldrà sobre les incidències que es produïsquen amb anterioritat o posterioritat a la concessió de les ajudes, així com sobre els expedients de revocació i minoració per les causes legalment establides.
  
Setze. Mesures de transparència, control, informació i publicitat
  
1. Les publicacions, tant en suport paper com electrònic, que editen els beneficiaris de les ajudes, així com qualssevol actes de comunicació o de difusió dels projectes subvencionats, hauran de portar una indicació visible de la participació dels organismes que financen les ajudes. En este sentit, s'inserirà el logotip del Fons Europeu de Desenrotllament Regional (FEDER) i el de la Generalitat Valenciana, així com el del 2n. Pla de Modernització de la Comunitat Valenciana, moderniza.com, tot això de conformitat amb el que s'establix a l'efecte en la normativa de la Unió Europea. Estos logotips es trobaran a la disposició dels beneficiaris en la Direcció General de Telecomunicacions i Investigació.
  
La mateixa obligació tindran els participants en els projectes presentats pels organismes intermedis.
  
2. Les dades de caràcter personal que s'obtinguen a través de les sol·licituds que es formalitzen en la present convocatòria d'ajudes podran ser objecte de cessió a efectes d'elaboració d'estadístiques, avaluació i seguiment del PVIDI 2001-2006, per part de la Conselleria d'Infraestructures i Transport, tot això de conformitat amb el que disposa la legislació sobre protecció de dades de caràcter personal.
  
Disset
  
El conseller d'Infrastructures i Transport dictarà les resolucions i adoptarà les mesures necessàries per al desenrotllament, l'eficàcia, la interpretació i l'execució de la present orde.
  
Contra la present orde, que posa fi a la via administrativa, els interessats podran interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos, comptadors des de l'endemà de publicació. Tot això de conformitat amb el que disposen els articles 10, 14, 44 i 46, de la Llei Reguladora de la Jurisdicció Contenciosa Administrativa.
  
Així mateix, es podrà interposar el recurs potestatiu de reposició davant del conseller d'Infrastructures i Transport en el termini d'un mes, comptador des de l'endemà de la publicació, segons el que establixen els articles 107, 116 i 117, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 1 d'abril de 2004
  
El conseller d'Infrastructures i Transport,
  
JOSÉ RAMÓN GARCÍA ANTÓN
  
ANNEX I
  
PROGRAMA 1. TELETREBALL EN L'ENTORN RURAL
  
Descripció i contingut
  
El programa pretén la creació de nous treballs a través de la promoció del teletreball. Per a això, es convoca la presentació projectes d'aplicacions o plataformes de teletreball. L'aplicació inclourà també activitats de formació i promoció del teletreball i de formació d'emprenedors.
  
Els projectes de teletreball presentats hauran de preveure i respondre a problemàtiques específiques detectades en l'entorn territorial del projecte Disemina. En l'annex II s'indiquen els nuclis i les àrees Disemina existents.
  
Entitats sol·licitants
  
Organismes intermedis.
  
Pressupost destinat al programa
  
220.000 euros. El possible romanent en este programa, per absència o per esgotament de projectes subvencionables, s'incorporarà al Programa de Comerç Electrònic.
  
Criteris de selecció específics
  
S'assignaran fins a 60 punts, amb la puntuació màxima següent per a cadascun dels apartats:
  
a) Que el projecte estiga enfocat especialment a beneficiar els jóvens, les dones o els discapacitats (fins a 12 punts).
  
b) La inclusió inicial en el projecte de diverses àrees Disemina (fins a 12 punts).
  
c) La possibilitat d'extensió futura del projecte a altres entorns rurals i el nombre de teletreballadors que puguen resultar beneficiats (fins a 12 punts).
  
d) Les sinergies amb el Programa de Comerç Electrònic (fins a 12 punts).
  
e) El compromís d'implementació del projecte en un o diversos dels telecentres, centres de referència de la xarxa de nuclis Disemina, creats a l'empara del Programa d'Accions Innovadores de la Comunitat Valenciana, PAICV, i Disemina (fins a 12 punts). L'equipament d'estos telecentres i la seua distribució territorial estaran a la disposició dels interessats a partir del dia següent a la publicació de la present orde.
  
Justificació
  
Els organismes intermedis beneficiaris aportaran un certificat acreditatiu de les despeses i les inversions subvencionables en què s'haja incorregut en l'execució del projecte, amb detall del seu import en l'exercici 2004, així com de les empreses participants en el projecte i del sector econòmic a què pertanguen. S'acompanyarà de la relació resum corresponent d'aquelles despeses.
  
PROGRAMA 2: COMERÇ ELECTRÒNIC EN L'ENTORN RURAL
  
Descripció i contingut
  
El programa empara els projectes de creació de plataformes de comerç electrònic que permeten la promoció i la comercialització en xarxa de productes o servicis dels sectors agroalimentaris i de turisme rural i de projecció de l'activitat comercial dels productors i empreses d'este sector a l'exterior.
  
Els projectes de comerç electrònic presentats hauran de preveure i respondre a problemàtiques detectades en l'entorn territorial del projecte Disemina. En l'annex II s'indiquen els nuclis i les àrees Disemina existents.
  
Entitats sol·licitants
  
Organismes intermedis
  
Criteris de selecció
  
S'assignaran fins a 60 punts, amb la puntuació màxima assignada a cadascun dels apartats:
  
a) El nombre de productors i empreses que participen inicialment en el projecte i el grau d'impacte i efectes positius generats en estes i en l'entorn rural en què s'implemente el projecte (fins a 12 punts).
  
b) La inclusió inicial en el projecte de diverses àrees Disemina (fins a 12 punts).
  
c) La possibilitat d'extensió futura del projecte a altres entorns rurals i el nombre de productors i empreses que puguen resultar beneficiades (fins a 12 punts).
  
d) Les possibles sinergies amb el Programa de Teletreball (fins a 12 punts).
  
e) El compromís d'implementació del projecte en un o diversos dels telecentres, centres de referència de la xarxa de nuclis Disemina, creats a l'empara del Programa d'Accions Innovadores de la Comunitat Valenciana, PAICV, i Disemina (fins a 12 punts). L'equipament d'estos telecentres i la seua distribució territorial estaran a la disposició dels interessats a partir del dia següent a la publicació de la present orde.
  
Pressupost destinat al programa
  
220.000 euros. El possible romanent en este programa, per absència o per esgotament de projectes subvencionables, s'incorporarà al Programa de Teletreball.
  
Justificació